Een dood, twee beseer toe nutshelikopter neerstort(Foto: Hartbeespoort Emergency Medical Services) Een persoon is dood en twee ander beseer toe ŉ ligte nutshelikopter Sondagoggend in die Krokodilrivier buite Brits in Noordwes neergestort het. Leandré Spies, woordvoerder van Hartbeespoort Emergency Medical Services (HEMS), sê paramedici is omstreeks 11:45 na die toneel ontbied nadat die vlieënier van die helikopter daarin kon slaag om homself uit die wrak in die water te bevry en hulp te ontbied. Twee passasiers was by die paramedici se aankoms op die toneel in die wrak vasgekeer. Paramedici het die water ingegaan en een persoon is met behulp van omstanders uit die water gebring voordat sy na ’n Johannesburgse hospitaal gehaas is vir mediese behandeling. Die ander passasier is in die voorval dood. Die vlieënier is na ’n hospitaal in Brits vervoer vir mediese behandeling. Besonderhede omtrent die voorval is nie in dié stadium duidelik nie, sê Spies. (Foto: Hartbeespoort Emergency Medical Services)